**Mattbiller** (Zopheridae) er en familie av biller som omfatter arter av svært forskjellig størrelse og utseende. Inntil nylig ble artene i denne familien delt i tre familier: Zopheridae, som er store biller med svært tykt skall, Colydiidae som stort sett er små og avlange og Monommatidae som er middelsstore, ovale og glatte. Nyere forskning har vist at disse etter alt å dømme hører sammen tross sitt forskjellige utseende. De fleste av artene lever av sopp som vokser på død ved, og er derfor sjeldne i miljøer med lite død ved.

Utseende
--------

Små til store (1 – 45 mm) biller av sterkt variende utseende. Utseendemessig kan de grovt deles inn i tre grupper som tilsvarer de tidligere brukte familiene Zopheridae, Colydiidae og Monommatidae. Zopheridae i gammel forstand (etter nyere inndeling Zopherinae bortsett fra Monommatini) er store (15 – 45 mm) biller med meget tykt skall. De blir kalt "ironclad beetles" i USA. **Hodet** er kort og bredt med små fasettøyne, antennene er perlekjedeformede, 11-leddete, forholdsvis tykke uten tydelig kølle. **Brystskjoldet** (pronotum) er mer eller mindre hjerteformet, bredest foran midten og høyt hvelvet. Sidekantene er ofte tannede, og det kan ha groper eller lengdefurer. **Dekkvingene** er hvelvede, tykke og harde, ofte med opphøyde områder, buler, lister eller lengdefurer. Oversiden er som oftest matt, ofte med fine, korte hår eller kraftig mikroskulptur. **Beina** er kraftige, særlig er føttene påfallende tykke. Fram- og mellomføttene har fem ledd, bakføttene fire. Mattbiller (Colydiinae), som før ble regnet som familien Colydiidae, er små til middelsstore (1 – 18 mm), mer eller mindre parallellsidige, avlange biller. **Hodet** er mer eller mindre firkantet med små fasettøyne. Antennene er 10-11 leddete, ganbske korte, vanligvis med en tydelig, 1-3 leddet kølle. Noen ganger er de fleste antenneleddene sterkt fortykket. **Brystskjoldet** (pronotum) er omtrent firkantet sett ovenfra, ofte lengre enn bredt, fint punktert, gjerne med en lengdefure på hver side. **Dekkvingene** er avlange og parallellsidige, gjerne med dypt nedskårne punktrader slik at områdene mellom den står opp som lister. **Beina** er nokså korte, og alle føttene fire-leddete. Den tidligere familien Monommatidae (i dag: Monommatini) er middelsstore (3 – 8 mm), ovale, blanke og svarte biller, hvelvede på oversiden og flate på undersiden. Antennene har en svak, tre-leddet kølle, brystskjoldet er mye bredere enn langt, omtrent halvsirkelformet sett ovenfra. Dekkvingene har tydelige, fine, ikke nedskårne punktrekker.
Mattbillenes larver ligner larvene til trebukker (Cerambycidae). De er avlange og tynnhudete med kraftige kjever, men reduserte bein.

Levevis
-------

Noen arter av Colydiinae er rovdyr, ellers er de fleste medlemmene i denne familien soppetere både som larver og voksne. De er oftest å finne under løs bark på døde stokker. Larvene borer tunneler i råtten død ved og spiser soppene som vokser på den. For de store, tropiske artene i underfamilien Zopherinae kan larveutviklingen ta flere år, og de voksne billene kan også leve i mange år, noe som er ganske uvanlig mellom insekter. Da de er knyttet til død ved er mange av mattbillene truet av moderne skogbruk som gjerne fjerner all slik ved fra skogen.

Levende smykker
---------------

De store, svært robuste og seiglivede artene i gruppen Zopherinae blir noen ganger dekorert med perler og små edelstener, festet med en liten lenke og brukt som "levende smykker" i Mexico.

Systematisk inndeling
---------------------

 *Colydium elongatum*
 *Pycnomerodes peregrinus*
**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien heteromerer, Tenebrionoidea
				+ Familien **mattbiller**, Zopheridae
					- Underfamilien Zopherinae – ikke i Norge
						* Stammen Latometini
						* Stammen Usechini
						* Stammen Monommatini (før familien Monommatidae)
						* Stammen Phellopsini
						* Stammen Pycnomerini
							+ *Pycnomerus inexpectus* Jacquelin du Val, 1859 – en av de få europeiske Zopherinae, nærmest funnet i Estland
						* Stammen Zopherini – "ironclad beetles", store og meget kraftige
							+ Slekten *Zopherus*
					- Underfamilien Mattbiller (Colydiinae) – de følgende er funnet i Norge
						* Stammen Colydiini
							+ *Colydium elongatum* (Fabricius, 1787)
							+ *Colydium filiforme* Fabricius, 1792
						* Stammen Synchitini
							+ *Synchita humeralis* (Fabricius, 1792)
							+ *Bitoma crenata* (Fabricius, 1775)
						* Stammen Orthocerini
							+ *Orthocerus clavicornis* (Linnaeus, 1758)

Referanser
----------

1. ↑  «Artsdatabankens artsopplysninger». Artsdatabanken. 17. oktober 2020. Besøkt 17. oktober 2020.
2. ↑  «Artsdatabankens navneopplysninger med artstre». Artsdatabanken. 17. oktober 2020. Besøkt 17. oktober 2020.

Eksterne lenker
---------------

*Colydium elongatum*:. *Bitoma crenata*:. *Orthocerus clavicornis*:. *Monomma* sp.:. *Phloeodes* sp.:. *Phellopsis amurensis*: 

* (en) *mattbiller* i Encyclopedia of Life Rediger på Wikidata

* (en) *mattbiller* i Global Biodiversity Information Facility Rediger på Wikidata

* (no) *mattbiller* hos Artsdatabanken Rediger på Wikidata

* (sv) *mattbiller* hos Dyntaxa Rediger på Wikidata

* (en) *mattbiller* hos Fauna Europaea Rediger på Wikidata

* (en) *mattbiller* hos Fossilworks Rediger på Wikidata

* (en) *mattbiller* hos ITIS Rediger på Wikidata

* (en) *mattbiller* hos NCBI Rediger på Wikidata

* (en) *Kategori:Zopheridae* – bilder, video eller lyd på Wikimedia Commons Rediger på Wikidata

* *Zopheridae* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |